Kudiza 17
Indi Ankoñi Endaña Atukwashaña Ñahi?
Nyikanda yawakwaKristu yachiGriki yatena aBaranaba nikapostolu Pawulu kakavulu. Awa amayala akalakeleña neyi ankoñi endaña, nawa ahempwileña yipompelu yatachi. Muloñadi? Adiña nakwakamena nankashi chihandilu chawamana kwawu akuspiritu. Pawulu wahosheli nindi wakeñeleña ‘kufunta nakuhempula hempula ana kwetu’ nakutala chashakamineñawu. Wadihanini kwenda jikilomita jajivulu kulonda yayi nakuyikolesha. (Yililu 15:36) Makonu ankoñi endaña afwilaña kwila chuma chochimu.
Enzaña nakutukolesha. Nkoñi wañinza wejima wahempulaña yipompelu 20 hela kubadikahu, wazataña mulungu wumu hachipompelu chimu kapampa kayedi hachaaka. Tunateli kuhetela chikupu muyuma yamonañawu awa amana kwetu muchihandilu chawu niañodi jawu neyi asumbula. Afwilaña nankashi kwiluka atwansi niakulumpi, nawa akeñaña kuya nanetu mumudimu wamwiha nikudi atudizi etu aBayibolu. Awa ankoñi abiñaña nyikoku nawaeluda, atukoleshaña, ahanaña cheñi jimpanji jakutukolesha hakupompa kwachipompelu nihakupompa kwamaneni.—Yililu 15:35.
Afwilaña kutwiluka wejima wetu. Ankoñi endaña akamenaña chikupu chinakuhandawu ana kwetu kuspiritu muyipompelu. Ahumañanaña nawaeluda niankoñi akuzatila nakuhituluka muyuma yazatiluwu chachiwahi nikuyileja njila jajiwahi jakuzatilamu nyidimu yawu. Akwashaña apayiniya kulonda akalakaleña chiwahi mumudimu wawu, nawa atiyaña kuwaha hakudiluka nawantu amaha nikutiya chiyanakuyilaku hambidi kuspiritu. Awa amana kwetu ejima adihanaña chikupu neyi ‘akwakukalakala hamu netu atukalakelaña.’ (2 Akorinda 8:23) Twatela kwimbujola chikuhwelelu chawu nichadihanawu kudi Nzambi.—Aheberu 13:7.
Indi ankoñi añinza ahempwilañadi yipompelu?
Munateli kuhetelamu ñahi neyi anayihempuli?
kmb_Latn wol_Latn cjk_Latn cjk_Latn cjk_Latn knc_Latn tur_Latn